khistorydata/jeongjo-sjw-relations huggingface dataset:
정조 5년
又以備邊司言啓曰。傳曰。每當歲末。詢瘼問弊。近以爲常。貢市堂上及有司堂上。來詣本司。召致貢市人。宣布軫念之意。仍問所欲言之疾苦以聞。聞筵臣言。近來錢荒滋甚。難以貿販云。旣聞之後。不可不問其弊源。以此意。一體宣問。且聞市廛蕭條。生理索然。未知何以而然。似此委折。亦皆一一詢問後。草記事。命下矣。臣等進詣本司。招致貢市人等。謹以傳敎內辭意。逐條曉告。先布軫念之盛意。仍訪疾苦之有無。復以貢市之各項弊瘼。已經春間之下問。至命有司。着意擧行。則其所以軫恤都民者。蓋已出尋常萬萬。而今當歲暮。又命咨詢。至以錢荒之滋甚。市廛之蕭條。申申爲敎。汝等如有稱冤之端。救弊之方。無或趑趄。一一仰對之意。反復宣諭。則內局臘藥牛黃契貢人。則以爲。內局御藥所用牛黃貢物。有二焉。一則臘藥牛黃。一則元貢牛黃也。所管不同。而乃者內局。以元貢牛黃之遺在。移用於臘藥。而矣等所納丙申復舊加劑牛黃二十二部三分。則不許捧上。矣等所納。只在臘劑多寡。隨時增減。則今以元貢之遺在。移減矣貢之牛黃者。實爲冤枉云。弓角契貢人。則以爲矣等貢價。以倭生銅二百八稱零。直爲受出於萊府矣。己亥庚子辛丑三年條生銅。尙不出來。公私負債。殆過七萬兩。生銅乞令還歸本曹。矣等貢價。則一依他貢例。錢穀間自京司上下云。三南月課。銃契貢人。則以爲矣等難保之弊。卽關西貿去銃二百柄之贅役也。其價本不過每柄七兩。而近來鐵炭甚貴。年年落本。自今爲始。乞永塞貿銃。或優增其價云。立廛市民等。以爲亂廛申飭之聖敎。極爲嚴截。而毛匠輩。敢生橫占之計。潛買本廛物種於他處。造出涼揮項。爛漫發賣。而許訴於工曹及各其營門。使不得禁斷。故本廛。凋殘難支之中。又以此失業。乞賜痛禁云。帽子廛市民。則以爲稅帽創出。雖因譯官之公費。而一年所出之帽子。數旣不敷。價又漸高。鄕市則行賣。京廛則絶種。本廛市民。年年失利。無以資生。乞賜變通云。各廛市民。則以爲凡諸貿易落本中。司僕寺四種皮物落本。年年兩次。至於數千金之多。今春本署論報備局。自戶曹。量宜折定。使匠手輩。擔當擧行矣。不意自戶曹。更爲捧甘。使市民如前擧行。將未免渙散之境云。其他貢市人等所訴。雖不無些少弊端。而類多煩瑣。不過自本司申飭者。故不爲論列。至於錢荒之滋甚。市廛之蕭條。各人所對。皆無定見。或以爲民産漸貧。自致錢貨之不通。貿遷之失利。或以爲退定貢物之預賣年條。以純錢上下。則可救目前之弊云矣。敢啓。答曰。知道。
정조 5년
行都承旨嚴璹藥院進。左承旨未差。右承旨徐有防坐。左副承旨趙時偉坐。右副承旨申應顯坐直。同副承旨金宇鎭坐直。注書趙興鎭藥院直李祖承病。假注書李魯春仕直。事變假注書李敏采仕。
정조 5년
傳于申應顯曰。玉堂番次苟艱。憲府連日監察茶時。在外玉堂及兩司許遞。前望單子入之。
정조 5년
玉堂臺諫前望單子入之。司諫趙榮弼。獻納徐秉德。正言李延伋。校理洪秉聖。副修撰尹東晩落點。
정조 5년
趙時偉啓曰。新除授副修撰尹東晩。方在罷散中。何以爲之。敢稟。傳曰。敍用。
정조 5년
徐有防。以禮曹言啓曰。社稷祈穀祭。每於歲首上辛日。遣大臣攝行事。曾已定式矣。來正月初四日。上辛日。社稷祈穀祭。遣大臣攝行。何如。傳曰。謹當躬行矣。
정조 5년
申應顯。以禁衛營言啓曰。本營千摠李漢五。身病猝重。勢難察任。改差。何如。傳曰。允。
정조 5년
又以義禁府言啓曰。刑曹啓辭內。摠戎廳還穀保主人申㮋所保穀數。在於百石以上。當以二十貫杖八十之律勘放。而係是出身。自臣曹。不得勘律。移本府處之事。允下矣。申㮋。卽爲拿囚。而取考律文。則大明律詐欺官私取財條有曰。凡用計詐欺官私。以取財物者。竝計贓准竊盜論。竊盜。贓二十貫。杖八十。大典推斷條有曰。犯私罪。杖八十奪告身三等云矣。申㮋杖八十。依刑曹啓目判付。收贖奪告身三等。放送。何如。傳曰。允。如有功減一等。
정조 5년
又以義禁府言啓曰。奉常寺主簿李顯采。拿囚之意。敢啓。答曰。知道。
정조 5년
又以義禁府言啓曰。時囚罪人申㮋。杖八十收贖。奪告身三等。放送事。草記批旨內。如有功減一等事命下。而申㮋無功云矣。敢啓。答曰。知道。
정조 5년
知事洪樂性疏曰。伏以。臣受殿下罔極之恩。涓埃莫報。犯人臣罔赦之罪。誅殛猶輕。伏蒙聖度天大。曲加容貸。罰止薄罷。屛伏田廬。以罪爲榮。曾未幾何。恩敍旋降。樞銜如舊。臣於是。益切隕越之私。宜伸叩謝之忱。而默數愆尤。無路蠢動。禮閣陪扈之班。跡阻起居之列。殆若不省恩數。不畏義分者然。杜門跼蹐。久益惶懍。迺於千萬夢想之外。忽伏奉籌司還差之命。臣誠惝怳驚感。血淚被面。不知負罪賤臣。何以得此於聖明也。伏念臣衰朽聵劣。不足修任使之末。而偏荷聖上陶甄之恩。天高地厚。不足喩其萬一。銘肺鏤肝。只自期以隕結。前後忝叨。孰非踰濫。至於冡宰重任。尤不近似。寧有一分堪承之望。而只緣忱誠淺薄。未蒙體諒。恩諭鄭重。他不暇顧。乃敢力疾膺命。以期絲毫之補。而其奈藻鑑素蔑。病昏尤甚。及夫臨政之時。瘡疣百出。醜拙畢露。至若臺望新通。事體何如。而取捨之間。全不審愼。注擬之際。漫未省覺。以致親臨大政。半途中撤。上孤委毗之意。下陷債誤之罪。俯仰慙悚。無面可顯。論其負犯。實合萬戮。而我聖上至慈至仁。不忍終棄沈濯滓垢。收錄備至。臣雖至愚。亦非木石。寧不知感戴恩造。竭蹶趨膺。況臣逖違天陛。居然半載。狗馬戀結之誠。豈不欲一登賓筵。昵覲耿光。而自念罪負旣重。惶蹙冞切。顧何敢憑恃寵靈。揚揚冒進。重自歸於唐突無忌憚之科哉。玆始披瀝肝血。仰暴危苦之情。伏乞天地父母。俯垂諒察。亟降威罰。治臣辜恩慢命之罪。以肅朝綱。以安私分。不勝千萬幸甚。答曰。省疏具悉。卿其勿辭行公。
정조 5년
辛丑十一月十七日午時。上御誠正閣。左承旨同副承旨檢校直閣同爲入侍時。左承旨徐有防。同副承旨金宇鎭。記事官趙興鎭。別兼春秋徐龍輔鄭東浚。檢校直閣徐鼎修。以次進伏訖。上曰。今日日氣甚好。而終是有暄意矣。有防曰。冬日之暄。反有明年麥登之兆矣。上曰。昨日擧條。已爲頒布乎。有防曰。今朝已爲出朝報矣。宇鎭曰。昨日處分。實係都民命脈。批旨一出。擧皆鼓舞矣。然而不自知足。固是常漢輩通患。而至於立廛市民事。萬萬無嚴矣。一視軍民之聖意。固何如。而渠何敢不肯受之說爲辭耶。有防曰。臣昨日往宣聖敎之時。立廛民人等。頗以不肯爲言。故有司貢市諸堂。莫不以痛患爲言矣。上曰。今則自上亦無以扶抑於其間。一付之有司好矣。上曰。今番錢貨之預下。蓋出於救錢荒之意。未知都下。或沾潤之效乎。宇鎭曰。必當有效矣。上曰。前刑議所出擧條頒布乎。有防曰。業已頒布矣。上曰。摠廳還弊。何以則矯救乎。自上申飭。不啻嚴截。而其末流之弊及於平民。至於難支之境云。豈不可悶乎。有防曰。當初分給時。擇其可納人。懸保後出給。則豈有是弊。而該廳監色輩。不計貧富。不擇虛實。多石分給。及其秋捧之際。懲捧無路。則張三之所食。李四備納。故民不堪其弊。此釐整之道。專在於摠使嚴飭之何如矣。上曰。日前擧條批答。作爲金石之典。一或犯料。斷不饒貸矣。命退。諸臣以次退出。
정조 5년
辛丑十一月十七日申時。上御誠正閣。右副承旨兵曹參判同爲入侍時。兵曹參判鄭昌聖。右副承旨申應顯。假注書李魯春。編修官張顯慶。記事官金鳳顯。以次進伏訖。上命進兵曹參判編輯冊子。昌聖跪進。上曰。書筵講說。竝一一編錄否。昌聖曰。聖上沖年講學。高出百王。雖少少文義。亦皆妙極微奧。故上下問答說話。竝無遺載錄。而冊封儀注及冠禮儀注。竝皆詳細纂次矣。上曰。卿於冊子編輯之事。甚該備諳鍊矣。乙未聽政日記中。明義錄。亦爲編入。可也。昌聖曰。侍坐開講時。講筵說話。亦皆懸註載錄。好矣。上曰。此皆落漏散亂。有難證正其訛誤。取政院日記。參互考出。春坊故事。亦爲參錄。可也。講書院春坊日記及筵話。伊日宮僚中。必有箚錄者矣。須問于南有容徐志修金陽澤趙明鼎家。竝詳細考證。好矣。昌聖曰。試當探問矣。命持冊子。先退。昌聖退出。上曰。承旨曾經宮僚。亦有春坊筵話之箚錄者乎。承旨編名此冊。則亦豈不與有榮也。應顯曰。略有箚記者。當爲登覽矣。上曰。貢果已來。諸生必顒企柑製矣。命注書。明日柑製。通方外事頒布。弘文提學。待開門牌招事。分付。賤臣承命出。命退。諸臣以次退出。
정조 5년
行都承旨嚴璹藥院進。左承旨未差。右承旨徐有防坐。左副承旨趙時偉坐直。右副承旨申應顯坐。同副承旨金宇鎭坐直。注書趙興鎭仕李祖承病。假注書李魯春藥院直。事變假注書李敏采仕。
정조 5년
傳于徐有防曰。該房承旨入侍。
정조 5년
徐有防啓曰。弘文提學李命植。今已承牌。藝文提學徐浩修。一體牌招。以爲同參考試之地。何如。傳曰。允。
정조 5년
又啓曰。㙯文提學徐浩修牌不進推考傳旨。今方捧入矣。同參考試。旣有定式。而如是違牌。不卽承膺。事甚未安。更卽牌招。何如。傳曰。允。
정조 5년
傳于徐有防曰。何時出牌。而如是遲滯。不卽申飭。當該實注書推考。
정조 5년
徐有防啓曰。弘文提學李命植牌不進推考傳旨。今方捧入。而柑製命下之後。如是違牌。不卽膺命。事體所在。誠極未安。更卽牌招。何如。傳曰。允。
정조 5년
傳于徐有防曰。司僕正口傳差出。
정조 5년
吏曹口傳政事。以李鼎揆爲司僕正。
정조 5년
傳于趙時偉曰。科次入侍。
정조 5년
徐有防。以弘文館言啓曰。本館上番。姑陞入直。事甚未安。新除授校理洪秉聖。卽爲牌招入直。何如。傳曰。允。
정조 5년
以校理洪秉聖牌不進罷職傳旨。傳于徐有防曰。只推。
정조 5년
徐有防。以弘文館言啓曰。新除修副修撰尹東晩。時在京畿龍仁地。經筵入番事緊。請斯速乘馹上來事。下諭。傳曰。依啓。
정조 5년
又以吏曹言啓曰。禮曹佐郞李厚圭。受由過限未上來。依例改差。何如。傳曰。允。
정조 5년
江原監司金憙疏曰。伏以臣。以螻蟻之微蹤。偏蒙丘山之聖恩。近年以來。所以歷揚於內外者。何莫非踰涯之寵榮。而猥叨藩寄。亦已十朔于玆矣。臣每中夜以思。感極而涕。斷斷血忱。惟以殫竭駑鈍。罔敢少忽。爲一分報答之道。而只緣昏謬之極。獨處憒憒。時自循省。無非罪過。而至於今番貢蔘事。尤是不職之大者。臣之惶霣靡措。當復如何。臣雖無狀。豈不知御藥所用。至重且大。而莫察猾賈之情狀。兼昧藥品之優劣。封進之前。非不申申嚴飭。對進之時。非不一一親審。而實則曚然曾未覺其全不合用。故秋等之多數退捧。已極悚蹙。而臘貢之不善監封。又復如前。一則臣罪。二則臣罪。噫。聖恩之偏蒙。而未效涓埃之報。御藥之至重。而不盡審愼之道。臣實死有餘罪矣。乍罷旋仍。雖荷聖念之曲庇。罪止問備。益增臣心之霣越。伏乞聖明。亟遞臣職。仍治臣罪。以重事體。以安微分。不勝大幸。答曰。省疏具悉。卿其勿辭察任。
정조 5년
辛丑十一月十八日辰時。上御誠正閣。禮工房承旨入侍時。右承旨徐有防。同副承旨金宇鎭。記事官趙興鎭金鳳顯。編修官張顯慶。以次進伏訖。上曰。左副承旨弘文提學二直提學入侍。賤臣承命出。與弘文提學李命植。二直提學鄭志儉。左副承旨趙時偉。偕入進伏。上命書書題後。命書傳敎曰。左副承旨持此書題。與弘文提學。偕往泮宮。試取以來。書訖。上謂命植曰。卿與承旨。偕往泮宮。儒生一竝整齊後。懸題試取。隨從一竝嚴禁。俾無亂雜之弊。可也。命退。承史以次退出。
정조 5년
辛丑十一月十八日申時。上御誠正閣。科次入侍時。弘文提學李命植。藝文提學徐浩修。左副承旨趙時偉。同副承旨金宇鎭。對讀官徐龍輔姜彝正。假注書李魯春。編修官張顯慶。記事官金鳳顯。以次進伏訖。上曰。今番收券數。比昨年。何如。命植曰。比昨年甚多矣。上曰。昨年柑製。則提學誰也。命植曰。李性源也。上曰。今番表題。則儒生輩。必未逢宿構矣。頒囊亥子。皆無文字。題甚難矣。命植曰。然矣。命對讀官。進讀天字軸。彝正讀奏。上曰。無足觀矣。讀一地。上曰。象物以裁。鴻恩均被句。頗有精神。此作稍勝。別置。可也。讀二地。上曰。此作雖多疵病。別無妄發。別置。可也。讀六地十地。命植曰。此亦無大段疵病矣。浩修曰。無警句矣。上曰。如是峻考。難以出榜就其中稍勝之作。皆別置。可也。上曰。注書出去。大司成許。限前軸先爲持來。限後作。亦待令事催促。可也。賤臣。承命出催促。還入奏曰。大司成持追收券來待矣。命大司成。修追收券單子。持追收券入侍。賤臣承命出。與大司成黃昇源偕入。上曰。盡爲收券乎。昇源曰。然矣。限前爲二十餘軸。限後爲十九張矣。上曰。竝置待。以爲次第考取之地。可也。命龍輔讀奏至宇字軸。上曰。今幾太半考取。而無可擢置之文。闕榜必矣。命植浩修曰。臣等寧被闕榜之罪。如此劣作。決難擢置矣。讀至三宙。命植曰。文甚鍊熟。而別無坐罪。似是實才矣。上曰。亦未恰好矣。第別置。可也。至洪字軸。上曰。皆草率而多違格。無可觀矣。浩修曰。夜已向闌。請進御水剌。上曰。限前作。只餘一軸。畢考後當進御矣。至荒字軸。命植曰。此軸。亦無可擢之作矣。命少退。諸臣以次退出。少頃。命還入侍。諸臣以次。進伏訖。命取追收券軸。命植浩修。各分考。上曰。自此軸以下。便是限後。苟非超等之作。難以擢置矣。命植曰。然矣。而此中有可合之作。則亦當別置矣。上曰。別置。可也。考畢。上曰。外等別置。當爲更考。而雖是限前。旣書外等。則難置尤等。限後作。雖不書外等。旣是限後。則亦難嵬擢。其在嚴科場杜後弊之道。不可不審愼。卿等以爲如何。命植浩修曰。旣書外等。則雖更考。難以嵬擢。此無已例。而實有關後弊矣。上曰。對讀官。亦陳所見。可也。彝正龍輔曰。臣等。別無所見。提學之言。似爲合宜矣。上曰。限前作。不書外等者。只有三宙一張。此作勢將居魁矣。合考。可也。龍輔進讀三宙。上曰。大體實才。而文甚貿貿。必是鄕儒矣。命注書。書諸草冊。賤臣承命書三宙二宇。命書等第。命植書三下。上曰。入之。時偉跪進。上親拆祕封。上曰。此誰也。似是鄕儒矣。卿等其知之否。僉曰。未知其爲誰族矣。讀一藏二致。上曰。此雖限外。旣不書外等。當置第二第三。命書等第。命植。各書三下。上曰。外等別置之文。竝書次上。可也。命植。各書次。上命拆封龍輔。以次讀奏訖。上曰。徐弘輔之作。極有才致。非久必做矣。渠家亦盛滿。今番見屈。焉知非福耶。命注書收入格試券。賤臣。收取訖。命書傳敎曰。柑製居首幼學金遇國。直赴殿試。之次進士兪漢紀。之次幼學趙秀民。給二分。次上進士徐弘輔。生員金養和。幼學李興一。紙筆墨。考例施賞。捧傳旨。又命書傳敎曰。入格儒生。明日來待。昇源進前曰。關西儒生輩。以尹冕東疏中。此輩焉用之句。作爲引義之端。臣屢次勸入。使赴通讀。而終不應講。臣方停擧其首唱諸人。而大抵士習。甚可駭矣。上曰。渠輩敢以尹冕東疏語。有若引義者然。而不赴國試。豈有如許士習乎。此亦有關紀綱。奚但停擧而止。是當嚴勘。以爲懲勵之道。首唱人。竝査實草記。可也。命退。諸臣以次退出。
정조 5년
行都承旨嚴璹藥院進。左承旨徐有防坐。右承旨趙時偉坐。左副承旨申應顯坐直。右副承旨金宇鎭坐。同副承旨趙尙鎭坐直。注書趙興鎭仕李祖承病。假注書李魯春藥院直。事變假注書李敏采仕。
정조 5년
徐有防啓曰。未下直守令。當日辭朝事。命下矣。新除授文化縣令金載久。一司未及署經云。諫院未肅拜呈告人員。倂卽牌招。以爲署經之地。何如。傳曰。允。
정조 5년
申應顯啓曰。明日次對。憲府無進參之員。除在外外。未肅拜呈告人員。倂待開門牌招。以爲推移入侍之地。何如。傳曰。允。
정조 5년
副提學應敎。前望單子入之。副提學吳載純。應敎朴天行。落點。
정조 5년
傳于趙時偉曰。副提學批下。卽爲牌招察任。
정조 5년
趙時偉啓曰。副提學吳載純牌不進推考傳旨。今方捧入。而開坐命下之後。如是違牌。不卽承膺。事甚未安。更卽牌招。何如。傳曰。允。
정조 5년
承旨前望單子入之。趙尙鎭落點。
정조 5년
傳于徐有防曰。同副承旨。率入格儒生入侍。
정조 5년
吏曹口傳政事。以李時秀爲檢詳。
정조 5년
有政。吏批。行判書李衍祥式暇。參判金文淳進。參議沈念祖進。承旨趙時偉進。以洪宗藎爲掌令。李頤祥爲副校理。安濟元爲禮曹佐郞。兪漢炅爲漢城府庶尹。金斗恒爲淳昌群守。金重祚爲高靈縣監。
정조 5년
兵批。判書李性源病。參判鄭昌聖。參議尹冕東病。參知沈有鎭入直進。承旨趙時偉進。以白師誾洪彦喆爲副護軍。以李聖圭李頤祥權恢爲副司直。以李昌漢曺遠振鄭在信爲副司果。同知單朴慶麟。僉知單洪致範。
정조 5년
傳于趙尙鎭曰。稍解院事之承旨。無端申退。以生疎承旨二人坐直。有此無前之稟。無故申退。承旨趙時偉。爲先從重推考。院吏。若能解事。豈有此等擧措。令明日仕進承旨。各別申飭。
정조 5년
趙尙鎭。以弘文館言啓曰。本館上番應敎臣朴天行。以今日太常合諡事。晝仕出去之意。敢啓。答曰。知道。
정조 5년
又以弘文館言啓曰。新除授副校理李頤祥。時在京畿廣州地。經筵入番事緊。請斯速乘馹上來事。下諭。傳曰。依啓。
정조 5년
又以成均館官員。以大司成意啓曰。臣退出本館。招集關西經生之散處方外者。問其首倡諸人而詳問諸生所告。則關西經生八十三人內。安州居幼學安宅心。定州居幼學盧璞宋益憲承信一四人等。實是首倡者也。渠輩。見尹冕東疏中此曹讀書。將焉用哉。一句語。則有若一筆句斷者然。渠輩不能無抑鬱之懷。妄生引義之計。不知自陷於猥越之科。本情則斷斷無他。專出於蒙昧無知之狀云。而安宅心等。以遐土經生。稱以引義。其所擧措。極涉可惡也。其中寄齋生十一人。四學齋生九人。則尹冕東疏後。尙今居齋。安宅心出後。始乃引去。通讀時。方外儒生中。以西儒呈擧案者。亦至十餘人。而及其安宅心等。倡出異論。旋復引去。則其擧措顚錯。有怪聽聞。而此輩則不過纏繞於安宅心等。主張異論。蒙然隨同之狀。槪可見矣。其餘隨從諸人。俱是蒙昧無知。被其誘脅之端。昭然難掩。則首倡四人外。許多諸人。則容有原恕之道。而屢次勸入。終不應講者。其習可駭。爲先一竝停擧。而安宅心四人等。煽倡異論。必欲務勝者。尤極痛駭。如此風習。各別重勘。以懲日後。斷不容已之意。敢啓。答曰。知道。所謂西儒事。奚但無嚴無狀而已。大係國綱。此等之習。雖在朝紳。嶺海之典。猶是薄勘。況渠輩。以遐土幺麽賤蹤。敢於才宣綸音之後。作此頑濫之擧。今日法紀。雖曰掃如。不料如彼其無餘地。渠輩之言。以兵議疏中一句語。爲引去之端云者。尤不成說。其疏中焉用云云。可謂渠輩準備語。渠輩若有羞惡之心。則勉所不勉。强所不强。固當務力於有用之地。而乃反拈出句語。有若引義者然。究厥所爲。萬萬痛駭。說使兵議疏中臚列。有萬倍於此者。因其疏所下傳敎。何等諄複。則渠輩之若是跳踉。在本道爲亂法之民也。此而尋常處之。今無所施法無所行。首倡人安州居安宅心。定州居盧璞宋益憲承信一。竝遠地定配。寄齋生十一人。學齋生九人。一竝限己身停擧。竝卽枚擧批旨內辭意。列書姓名。謄關下送本道。令地方官。另意薰陶。俾知率敎之方。然後以文以武間。許令從事。其餘諸人。決是鶴唳風聲。隨群逐行之徒。於渠輩。何足深誅。然而處分。反有怒蠅拔劍之嫌。皆令明日內應講於通讀。而赴講前。招諸生立庭。爾以士習之不當如是。民俗之不當如是。喩譬開說。可也。大抵京師。爲表正之地。賢關。卽首善之所。而渠輩之不識無知。冒昧違越至此。此或汎視。外邑奚論。此批答一通。亦令政院。成送有旨。下諭于西北監司處。
정조 5년
申應顯。以左右捕盜廳言啓曰。依下敎。毓祥宮內作梗罪人李允泰。今日捉得之意。敢啓。傳曰。捧草供。明日次對前。入啓。
정조 5년
副提學吳載純疏曰。伏以臣於頃年。猥蒙洪恩。獲遂便養之願。自積釁戾。遽罹含索之痛。日月奔駛。三霜已訖。天地虛廓。一身靡憑。不意玆際。如臣無狀。濫被記錄之恩。以臣爲弘文館副提學。手奉除旨。悲感交至。臣逖違天陛。今已有年。宜卽竭蹶趨承。而餘哀薰心。觸事悲越。縱切瞻天之榮。實無榮道之念。況臣所叨之職。前後除拜。非止一再。而毫無補益。實多債誤。以公以私。俱難冒膺。玆於荐召之下。敢陳悲苦之情。伏乞聖慈。俯賜矜諒。亟遞臣職仍治臣罪。以肅朝綱。以安微分焉。臣於乞免之章。不宜贅及他說。而憂憤所激。玆敢附陳焉。嘻噫痛矣。臺閣懲討之請。凡幾年于玆矣。鄭妻爲厚麟之窩窟。龜柱爲量翼之根柢。而尙且假貸。得保首領。偃息於覆載之間。竄置於島嶼之中。以致王章不擧。亂賊無懼。至於國榮。沮遏之凶圖。萬戮而猶輕。德相附麗之逆心。畢露於四字。論其負犯。宗社之賊也。天地之所不容。國人之所同讎。而或臥斃牅下。顯誅未加。或徑竄關外。情節未究。追施之啓。拿覈之請一向靳允。訖無勘斷之期。天討之不行。未有甚於此者。臣切痛心焉。樂純之凶謫。挾姪跳踉。恣弄威福。馴致三大罪案。煥億之奸邪。憑叔慫慂。綢繆和應。遂成一串貫來。俱以巨慝應坐之人。兼有在法必誅之罪。而殿下過加涵貸。一則任便郊坰。一則薄竄海邑。其可曰國有法乎。今以畿湖諸賊言之。逆如德相而敢生扶護之計。嘯聚徒黨。傳通院校。義理之晦塞。人心之陷溺。胡至於此哉。此莫非王綱太恢。人不知畏而然也。寧不痛哉。亟當拿致王獄。以待用刑。設鞫得情。而處分每從惟輕。獄體不成。輿情駭惑。將何以懲亂賊而振頹綱耶。惟彼諸賊之劇惡大罪。宜施當律。寧容少緩。而只緣群下。誠未孚格。君讎國賊。忍戴一天。苟度時日。今則謄傳之故紙。亦且權停。雍容若無事世界。將至於國不國而人不人。臣竊爲國家深憂也。伏願聖明。廓揮乾斷。三司府院之請。快降兪音。竝施常刑。以洩神人之憤焉。答曰。省疏具悉。所陳。已諭於前後三司之批矣。卿其勿辭行公。
정조 5년
辛丑十一月十九日巳時。上御誠正閣。禮房承旨入侍時。右承旨徐有防。記事官趙興鎭金鳳顯。編修官張顯慶。以次進伏訖。上曰。同副承旨入侍。賤臣承命出。與同副承旨金宇鎭偕入。進伏。上曰。昨日入格儒生。皆入來耶。有防曰。壯元及末端一人。姑不入來矣。上曰。何時下敎。而尙不入來。何也。有防曰。連爲催促。不知在於何處。東西推尋。尙未及搜訪矣。上曰。故執義趙聖復諡狀。來到弘文館云耶。宇鎭曰。已來到矣。命書傳敎曰。故執義趙聖復諡狀。聞已來到。諡坐今日爲之。館官不備。副提學應敎。前望單子入之。待下批卽爲牌招擧行。又命書榻敎曰。前應敎朴天行敍用。又命書榻敎曰。檢詳。口傳差出。又命書傳敎曰。政官牌招開政。此時守令。不可曠官。未下直守令。當日辭朝。未差之代今日政差出。明日辭朝。次對同爲入侍。有防曰。新除授弘文館應敎朴天行。方在罷職中。何以爲之乎。上曰。敍用。可也。出擧條命退。承史以次退出。
정조 5년
辛丑十一月十九日未時。上御誠正閣。同副承旨入格儒生。同爲入侍時。同副承旨趙尙鎭。假注書李魯春。編修官張顯慶。記事官金鳳顯。幼學金遇國趙秀民。生員兪漢紀。進士徐弘輔。生員金養和。幼學李興一。以次進伏訖。上曰。儒生以次進前。遇國進前。上曰。爾誰之族也。遇國曰。至親無顯仕者矣。上曰。爾做表策幾首耶。遇國曰。表則爲五六百首。而策文則無宿工矣。上曰。試券誦奏。可也。遇國誦奏訖。上命退出。秀民進前。上曰。爾誰之族也。秀民曰。無近族。而與金宇鎭。爲異姓親矣。上曰。爾做表策幾許。秀民曰。宿工不多矣。誦奏試券訖。上命退出。漢紀進前。上曰。爾曾亦入格否。漢紀曰。節製則今始被抄矣。誦奏試券訖。上命退出。弘輔進前。誦奏試券訖。上曰。承頭有批點。爾其知之否。弘輔曰。俄見試券而知之矣。上命退出。養和進前。誦奏試券訖。上曰。爾作當爲第一。見屈甚冤矣。上命退出。興一進前。上曰。爾是璿派乎。興一曰。然矣。上曰。爾文有批點。只誦其句。興一誦奏訖。上曰。爲人頗精明矣。命退出。命退。諸臣以次退出。
정조 5년
辛丑十一月十九日未時。上御誠正閣。禮房承旨。前二直提學。同爲入侍時。前二直提學徐浩修。左承旨徐有防。假注書李魯春。編修官張顯慶。記事官金鳳顯。以次進伏訖。上曰。紅蛤米飮。頗有效益矣。浩修曰。此乃淸補之劑。似當有效矣。上曰。西儒事甚可駭矣。强引不當引之事。不赴通讀。看作處義。渠輩愚迷。顧何足責。而此亦關係國綱矣。有防曰。然矣。上曰。昨日大司成登筵時。有所陳奏。故使之査實草記矣。今日已向夕。而本館草記。尙不來呈。何如是怠忽也。命注書催促成均館草記。賤臣。承命出招館吏。催促。還入進伏。上曰。草記之如是遲滯。甚可訝也。大司成旣在泮中。而何不卽爲擧行乎。注書知入。可也。賤臣。承命出。還奏曰。諸生皆散在方外。招致査覈之際。自爾遲滯。見方來納草記云矣。命退。諸臣以次退出。
정조 5년
行都承旨嚴璹藥院進。左承旨徐有防坐。右承旨趙時偉坐直。左副承旨申應顯坐。右副承旨金宇鎭坐直。同副承旨趙尙鎭坐。注書趙興鎭仕直李祖承病。假注書李魯春藥院直。事變假注書李敏采仕。
정조 5년
傳于趙尙鎭曰。政官。牌招開政。
정조 5년
金宇鎭啓曰。玉堂上下番俱空。未差之代。今日政差出。待下批仍卽牌招入直。何如。傳曰。允。
정조 5년
傳于趙尙鎭曰。在外漢城府堂上許遞。前望單子入之。
정조 5년
有政。吏批。行判書李衍祥進。參判金文淳進。參議沈念祖內閣進。承旨趙時偉進。以張顯慶爲戶曹正郞。金東稷爲右通禮。李集星爲監察。贈吏曹判書任有後諡貞僖。贈吏曹判書趙旅諡貞節。贈吏曹判書金雲澤諡忠敏。贈左贊成金琂諡愍肅。卒瀛昌君沈諡靖僖。卒知中樞府事沈星鎭諡貞惠。卒吏曹判書李晩成諡忠肅。贈吏曹判書蔡以恒諡景憲。贈兵曹判書李廓諡忠剛。贈兵曹判書李宗張諡武剛。贈吏曹判書李孟專諡貞穆。卒工曹判書李聖龍諡惠靖。卒礪山君枋諡貞敏。贈吏曹判書趙聖復諡忠簡。卒寧堤君錫齡諡榮僖。贈左贊成李希建諡壯烈。贈吏曹判書洪啓迪諡忠簡。贈左贊成李弘述諡忠定。卒吏曹判書權爀諡靖簡。卒判敦寧府事魚有龍諡靖憲。贈兵曹判書李完諡李莞。以上落點。
정조 5년
兵批。判書李性源次對入侍進。參判鄭昌聖病。參議尹冕東病。參知沈有鎭入直進。承旨趙時偉進。兵批無政事。
정조 5년
再政。吏批。行判書李衍祥進。參判金文淳進。參議沈念祖內閣進。承旨趙時偉進。以尹東晩爲修撰。
정조 5년
金宇鎭啓曰。修撰尹東晩。時在京畿龍仁地。經筵入番事緊。斯速乘馹上來事下諭。何如。傳曰。依啓。
정조 5년
又啓曰。校理金履正。副校理尹長烈牌不進罷職傳旨未下。校理洪秉聖牌招草記未下。副校理李頤祥。修撰尹東晩在外。玉堂上下番俱空。事甚未安。政官牌招。開政差出。待下批仍卽牌招入直。何如。傳曰。待開門牌招開政。
정조 5년
備忘記。抄啓文金載瓚聞已熟講。敍用。
정조 5년
兵曹口傳政事。副司果金載瓚。
정조 5년
金宇鎭。以戶曹言啓曰。宗裔之婚葬顧助事。宜令該曹。參酌磨鍊。論理知委事。命下矣。貧寒宗室之子女婚時。每因宗親府移文。自本曹。例有米木錢輸送者。至於葬需。則初無扶助之例。而今此特敎。蓋出於敦親周恤之聖意。則不可無別般軫念之道。此後則葬不及時者。亦自宗親府依婚時例。移文賑廳。則自賑廳。取考婚需之數輸送。而若無代數之定限。則亦是難繼之道。依舊例只以宗親子女爲限。此乃無時或有者。非歲初當行之事。則歲初別單。勢必掣礙。每於歲末。以當年內某某處婚葬之需。輸送之意。自本曹及賑廳。別單啓下。在鄕者。令該道擧行。而亦於歲末狀聞似好。以此定式知委。何如。傳曰。允。如是定式。甚爲便當。依此爲之。可也。
정조 5년
申應顯。以刑曹言啓曰。因成均館草記。首倡人安州居安宅心。定州居盧璞宋益憲承信一。竝遠地定配事。命下矣。依傳敎。罪人安宅心全羅道鎭安縣。盧璞咸鏡道北靑府。宋益憲慶尙道龍宮縣。承信一全羅道錦山郡。各定配所。卽爲押送之意。敢啓。答曰。知道。
정조 5년
徐有防。以成均館官員。以大司成意啓曰。臣伏奉本館草記批旨。首倡人安州居安宅心。定州居盧璞宋益憲承信一。則卽爲移關秋曹。一倂遠地定配。寄齋生李益龍金尙五李宗濂朴師儉安命稷康就問金濂鄭篔白光彦呂榮暹。學齋生承大一康致隆李德淵金大生柳楨白天休李尙沃李宗洛崔鳳五。則一一倂限己身停擧後。仍爲枚擧批旨內辭意。列書姓名居住。謄關行會于本道道臣。其餘諸人。則一倂招集立庭。以聖敎內辭意。反覆開諭。則諸生等。以爲聖敎至此。惶隕震越。不知所對云。而仍卽次次應講。故今方通讀試講。而寄齋生十一人中。承信一。旣入於首倡四人中矣。數爻區別時。不善照檢。至於疊錄故。此則措辭知委於本道行關。而莫重奏御文字。有此做錯之擧。臣之昏謬不察之罪。萬萬悚懍。惶恐待罪之意。敢啓。答曰。知道。勿待罪。
정조 5년
大司諫林蓍喆所啓。臣才識魯莽。言議巽軟。淸朝耳目之任。豈有一分堪承之望。而昨日召牌。適下於賓對有命之後。揆以義分。不敢違傲。他不暇顧。章皇出肅。及登筵席。以僚臺之在外。將仰請下諭。而未及周旋於筵罷之前。臨退進前。致有承宣請推之擧。擧措之顚錯。臺體之乖損。莫非臣昏謬不審之致。其何敢一刻晏然於臺次乎。請命遞斥臣職。答曰。勿辭。申應顯啓曰。大司諫林蓍喆。再啓煩讀。退待物論矣。傳曰。知道。
정조 5년
行知中樞府事蔡濟恭疏曰。伏以臣誠未格天文不達意。三章乞骸。一例靳許。中心悶瞀。靡所止屆。乃者數旬之間。飭敎聯翩。諭之以娟嫉之勢固使然。則此日月之明。無微不燭也。責之以道理之不當如是。則此山藪之量。不欲棄物也。滓穢愈彰。而拂拭益勤。逋慢愈積。而恩遇益摰。反覆思惟。實未知何以得此。生隕死結。豈足爲萬一之報也。至若金文淳之再疏斷斷。臣豈不知。不報無道。可以體聖人之訓。而第其爲說。全欲以西關事。汚衊臣身。世道之危且險。何至斯也。臣不當以口舌爭。亦不當以文字辨有文書在焉。有其時各庫監官。與吏屬在焉。有營府。十手十目在焉。一按覆卽可以知之。蓋各庫民債之百年流來者。擧大數言之。幾乎爲十三萬兩。臣於設施之初。詳採事情。則所謂負債者。除其流亡絶戶之無憑可考。猶可以分數當捧者。或不無其人。故多般曉喩。量力分定。則民亦知感。賣鼎賣屋。自來呈納。畢竟所捧。爲數萬兩此徵於民者也。故相臣閔鎭遠。於肅宗乙未。出按關西。而其時債弊。已爲西民骨髓冤故。故相。必欲方便還報。多方區劃。事未就而還朝。於是乎設償債廳。以錢布。幾許樁作廳儲。使後至者。相機殖利。爲之究竟。伊後六十年。因循以度。逮夫近歲所謂償債廳。革其名號。以其所樁錢布。屬諸營庫。則不過爲營中要用之物耳。乙未回甲之歲。臣之經紀此事。事若有不偶然者。故査出營庫文書。割出舊日償債廳所移來者。則餘者只綿布二百同。二百同卽以錢二萬兩用之者。此出於公者也。以此二萬。合所捧債民之數而計之。則洽爲四萬兩。都數十三萬之內。除却四萬。則臣之當報爲九萬。而九萬之中。又就年例自備五萬兩之中。割一萬五千兩以報償債之用。臣之以捧廩所餘。或以錢或以綿布而充之者。止爲七萬有奇矣。以本營排朔言之。臣之在營爲二十朔。則二十朔恒定之用。當居十四萬左右。外此而獲嬴於從市直賣穀之際者。多寡雖不同。不可謂全無。則就此而充給七萬餘民債。豈不綽綽然乎哉。債案盡了之後。臨當遞歸。又以三萬餘兩。蠲除一道內納布之軍人。各三十錢蕩債。旣爲臣罪案。則惟此蠲布一節。何不爲論臣之一欛柄耶。至於庫儲綿布之或爲二十尺。文淳之言。有誠然者矣。臣於在營之時。聞各庫綿布。多有有名無實者。詰問其由。則庫監輩。納一印貼文書。卽前道臣尹東暹所成置者也。其文書。以爲某庫綿布之止爲二十尺者。爲幾許同云。故臣果親閱之。則所謂一疋布。不過如手巾樣者。多有之矣。臣看來寒心。實欲究覈其何年何等內所備置者。而不特交承之義。誠有所難處。本營十二庫積貯綿布。幾爲五六千同。則五六千同混積之中。何者爲何年所貿。實有辨別不得者。臣果隱忍以置之。蓋東暹。則慮其後來者。或置疑於自己在營時所貿。以此作爲文書。旣印之又押之。付諸監色。以爲日後憑考之資。到今思之。可謂有先見。臣之莅營。在東暹遞歸數三年之後。而以其二十尺綿布。欲歸罪於臣。不亦爲臣之冤乎。臣亦慮此。償債貿布之後。以木片。刻乙未償債條五字。朱踏兩端。疋疋皆然。無此五字者。皆非臣之所知也。臣於還朝後。聞關西各庫中朱踏綿布。最優於他等所備。故日下之際。先以此抽用。數年之間。朱踏者無一疋餘存。而今於七八年之後。以無痕迹没把捉之事。混淪爲說。只欲汚衊而止此無他。臣孤立朝廷。無一黨援。雖有滿心冤悶。有誰白其事者乎。助我者少。㗖瓜者多。古人所悲。臣雖自言。亦何補哉。換銀之說。又何其䵝昧也。凡節使與別使之行。本營之隨例津送。必待累千兩銀子。加減不得苟非逐年換銀。其將天墜之乎。是以各庫節目。皆有一歲換銀之數。便作百年不易之典。燕使之行。廢却則已。不然換銀一事。恐不可已矣。古人成節目以行。豈無以哉。臣之爲換銀給錢。不過遵節目而已。臣歸之後。以各店銀脈。猝地斷絶。雖有所未盡捧者。此豈臣之所可預料。而店銀之或盛或衰。自有其時。亦豈無準捧之道乎。其疏之以親裨竄配。爲一證驗者。此指重臣金鍾秀在營時事而言也。重臣之歸奏筵中。以爲不特道臣無所犯。雖其親裨。亦無入已犯用之事。此重臣。以筵奏之言。親傳於臣者也。重臣之言旣如是。則文淳之以重臣事爲證驗者。不亦左乎。至於無限庄土之說。告君之辭。何若是太不端的也。臣是世祿之家。雖曰淸寒。所謂庄土。豈曰全無。況臣前後建節者四。分符者二。蘇軾曰。士大夫宣力之餘。亦欲所樂。設使臣有自己宦業。固不是異事。而臣本疎闊。不如今世之人。纔經一二州郡。便連阡陌。非不欲也。實不能也。此皆有一世之公眼公議。臣何足多辨誓墓居郊等句。尤近於求說不得。臣之所云誓墓。乃是自劃之義而已。居京居鄕。初不相干。雖使臣居在禁門尺五之地。若牽守辭榮之志。則斯亦足矣。有何義理不可以居郊也哉。噫箕營。人所必爭之窠也。臣羈旅之身也。以羈旅而不自量度。晏然赴必爭之地者。臣之罪也。旣赴之後。排朔所需。卽朝家之所許。一國之所知。日用之外。苟有所餘持作已有。一以與隣里鄕黨。一以資樂天之庫有餘帛。二疏之酒食會賓。以樂餘年。則雖善伺者。必無罅隙之可乘。而素性愚狂。不此之爲。公然設施於爲民之事。納節家食。殆近十年。而吹覓之言。以此爲資斧。此又臣之罪也。當臣之蒙恩遞任。賊臣養厚。顯言於臣之交承趾賊曰。某也以他事擊駁。則自上決無聽信之理。若於西關事。捉得緊贓。指的以言。則上亦無奈。此何搢紳之間。傳說狼藉。果於趾賊赴任之後。必欲甘心。極意搜刮。欲索疵瘢。償債文書。行行瓜畫。償債綿布。段段尺量。費了旬日。用盡精力。竟無可覓之釁。則吏隷所視。渠亦不無慙赧之心。遂作書於臣。以言其誤聽人言之狀。摧謝萬萬。至引數重臣李台重見督於故相臣閔百祥之事。以爲之解。此雖凶賊之書。而其句語則臣至今歷歷記識矣。趾賊則以交承。終未有所捉。而文淳則托以傳聞。劫辱爲事。天下事。寧有是乎。臣之上項所陳。非錢布間事。卽私往復耳。曲折多端。名目近䙝。本不宜上塵淸覽。故前後陳章。竊附於唾面不拭之義。無一言提及於此者。亶欲爲朝廷存大體而已。今則文淳之言。專以此下上其說。而臣又顧惜事面。不爲詳陳。則雖以殿下之明聖。亦何由盡燭其事狀乎。臣爲是之懼。不得不有此煩覼。而瑣屑極矣。此又臣死罪也。朱子曰。有罪無罪。在我而已。豈以自外至者爲榮辱哉。臣若無所愧。則文淳雖目臣以饕餮之貪。於臣無所損焉。臣若有所犯。則文淳雖許臣以伯夷之淸。於臣無所益焉。臣固當任之而已。而第其犯分凌節四字。直令人心骨驚沸。臣之事殿下。亦且六年。入而告后。出而居官。言與行。或有近於犯分凌節。則何不指陳其某事爲犯分。某事爲凌節。而直爲此囫圇之亂嚷也。文淳本無知識。魚魯帝虎。亦不得辨別。無乃初不知這四字。不可加之於人而然耶。臣豈無所欲言者。而臣告退之人也。古人云身將隱矣。焉用文。都不如已之矣。噫。薰蕕氷炭。本不可同器。若以文淳爲薰爲氷。則臣之爲蕕爲炭。亦所不辭。而其不可同立於一廷之中。事理明甚。我聖上調劑鎭安。欲有以保合大和之盛意。臣豈不感歎欽仰。而臣之一退之計。眞所謂匹夫難奪。湍水赴壑。寧欲趑趄。暮鳥投林。豈復廻翔也哉。理宜卽地陳章。以辨人言。以申至懇而顧臣狗馬賤疾。數旬辛苦。床簀奄奄。與鬼爲隣。締構文字。非所可論。臣涯分溢矣。年數足矣。乘化歸盡。樂天奚疑。而九泉之下。終不得奉朝請三字。藉乎古人。則惟此一事。恐或爲不暝之恨。數日以來。始作陽界物矣。人世飮喙。轉覺支離。而上天之意。若或在於姑假數年。以成寤寐之願。則曲遂萬物之恩。臣當百拜以謝之矣。玆敢抖藪精神。略陳血懇。伏乞聖慈。俯垂矜諒。賜臣骸骨。俾得以生順死安。無復餘憾之地。千萬血祝。答曰。省疏具悉。人之云云。何嗟及矣。予不捨卿。卿胡決去。卿其勿辭。上來行公。
정조 5년
辛丑十一月二十日未時。上御誠正閣。坐直承旨入侍時。左承旨徐有防。右副承旨金宇鎭。記事官趙興鎭金鳳顯。編修官張顯慶。以次進伏訖。上命宇鎭。書傳敎曰。易名之典。事體至嚴且重。文任撰次其事。宗伯照訖其狀。始令玉署定諡。更許太常駁議。署經於兩曹。勘當於政府。然後又自吏曹。備擬受點。設施之本意。顧不縝密乎。諡法之蕩然。非今斯今。諡望之夥然。可謂前無後無。取考本館謄錄。則已例無踰十數望單。惟今二十一望之勿論人之遠近。事之顯微。一時竝擬者。不但大係後弊。抑亦有屑名器。參坐館官。一竝罷職。就中二本諡狀。有大段欠敬處。又有誤書莫重處。照訖之制。署經之式。自今廢亦無妨。主事之臣。烏可免溺職之責。禮曹堂上奉常寺正。亦竝罷職。又命書傳敎曰。御乘及伏馬鞍所入物種。責納之除。列廛浮費。可以千萬計。向因詢瘼。知有是弊。此後廛民橫斂濫徵之事。竝行蠲除。以紓倒懸之苦。繼此矯捄之方。無出於自戶曹。就應入之物。較數歲之費。優定物力。直下本寺使之措備。一倣尙方之擔當。御衣紬綿絲枲。武庫之造獻御用甲冑筒箇之例矣。然則在市民爲大益。在本寺無少損。予則以爲一擧兩得云爾。朝筵本寺提調。謂以無例。請令戶曹。自買物種。移送本寺。而勿使市民貿納云云。竊恐此擧。有傷國體。且關後弊。大抵凡係國用。毋論大小。除非設貢作契之物。則雖如一棗一苽之微。輒令市廛覓貿。仍自戶曹給價。此不易之典也。今若自戶曹自買則反有無例之嫌焉。提調之意。恨未到此也。戶曹官吏外。元無主管販貿人之名色。雖欲自買。何向而貿取乎。該寺。誠不遵用上所謂二司之例。必使戶曹。貿納曹中。別置榷易司。市易貿然後。可以應此役。予之所惜。國體也後弊也。寧或失信於市民。反汗初令。決難準施。此所請創出新規。且念均是粧鞍之具。而象毛則但從該寺備用。又豈非旁照之一端乎。該寺提調。儻念此筒事理。必不待予言而有所怳然矣。今則別無更問之端。依筵敎御乘及伏馬鞍所入之費。自戶曹上下本寺。仍自本寺。造納事定式。如是定式。而胥隷輩逞憾市民。若於造納之際。復有侵漁之事。是祛一弊而生一弊也。何異於各軍門別貿之外。更貿緞匹於市廛廉價勒買之弊乎。惟其區劃造置之方。該寺提調。參量事宜。劃一磨鍊。仍卽具由草記。命有防書傳敎曰。旣無情勢。則除拜多日。尙不出肅。此何意義。未肅拜臺諫遞差。大司憲前望單子入之。書訖。命退。承史以次退出。
정조 5년
行都承旨嚴璹藥院進。左承旨徐有防坐直。右承旨趙時偉坐。左副承旨金宇鎭坐。右副承旨徐鼎修奎章進。同副承旨趙尙鎭坐直。注書趙興鎭仕直李祖承病。假注書李魯春藥院直。事變假注書李敏采仕。
정조 5년
趙時偉啓曰。明日乃是小寒。自明日日暖間視事頉稟之意。敢啓。答曰。知道。
정조 5년
金宇鎭啓曰。大司諫林蓍喆。引避退待。已至經宿。事甚未安。除在外外。司諫趙榮弼。正言李延仍沈商賢。卽爲牌招。以爲處置之地。何如。傳曰。允。
정조 5년
傳于趙尙鎭曰。館官移拜之代。今日政差出。
정조 5년
以內氷庫藏氷手本。傳于徐鼎修曰。年年申飭。不啻諄複。而奸弊愈往愈甚。所謂內外氷庫官員。但委下吏之手。種種民弊曾莫致察。今年萬有一如前一毫貽弊之事。該官員。豈非故犯之故犯也。當各別嚴繩。以此自政院。發牌。立庭嚴飭。仍以此意。申明知委京兆堂上處。一依昨年例。凡厥弊端多岐。廉探隨現。小則科罪。大則草記。而當部官員處。亦皆預。各嚴飭。莫或犯科事。分付。
정조 5년
以持平姜恒金孝眞牌不進罷職傳旨。傳于趙時偉曰。只推。
정조 5년
漢城府左尹前望單子入之。李敬懋落點。
정조 5년
傳于金宇鎭曰。新除授漢城府堂上。待下批牌招察任。
정조 5년
徐有防啓曰。抄啓文臣。親臨製述。明日爲之事。命下矣。處所以何處爲之乎。敢稟。傳曰。便殿爲之。
정조 5년
有政。吏批。行判書李衍祥式暇。參判金文淳牌不進。參議沈念祖進。承旨趙尙鎭進。吏批啓曰。判書李衍祥式暇。參判金文淳牌不進。小臣獨政未安。何以爲之。敢稟。傳曰。只出緊任。又啓曰。玉堂闕員。今當差出。而曾經之人。多在解由未出中。無以排擬。合有變通之道。何以爲之。敢稟。傳曰。曾聞政官。凡於啓請之際。每必審愼云云。近來則反是。有政輒有啓請。殆若尋常傳喝者然。事體之屑越。莫甚於此。爾則新入政曹。豈知頭緖。必是政吏作俑。後復如許。政官難免責罰。此草記勿施。除應頉外。以在京無故人擬入。又啓曰。玉堂闕員。今當差出。而擬望之人乏少。外任竝擬。何如。傳曰。外任則勿擬。以尹長烈爲副校理。金魯鎭爲禮曹判書。鄭東顯爲刑曹正郞。
정조 5년
再政。以尹東晩爲副校理。
정조 5년
兵批。判書李性源病。參判鄭昌聖入侍進。參議尹冕東病。參知沈有鎭入直進。承旨趙尙鎭進。以洪良浩爲副司直。
정조 5년
傳于趙尙鎭曰。玉堂前望單子入之。
정조 5년
玉堂前望單子入之。修撰柳孟養落點。
정조 5년
傳于趙尙鎭曰。職務相妨。刑曹參議許遞。前望單子入之。
정조 5년
刑曹參議前望單子入之。申應顯落點。
정조 5년
傳于趙尙鎭曰。承旨前望單子入之。
정조 5년
兵曹口傳政事。以徐鼎修爲副司直。
정조 5년
趙時偉啓曰。新除授右副承旨徐鼎修。卽爲牌招。何如。傳曰。允。
정조 5년
以大司諫林蓍喆牌不進罷職傳旨。傳于趙尙鎭曰。只推。
정조 5년
以校理洪秉聖牌不進罷職傳旨。傳于趙尙鎭曰。只推。
정조 5년
趙尙鎭。以司僕寺官員。以一二提調意啓曰。傳敎內御乘及仗馬鞍所入之費。自戶曹。上下本寺。仍自本寺。造納事。定式區劃。措置之方。該寺提調。參量事宜。劃一磨鍊。仍卽具由草記事。命下矣。自今爲始。戶曹貿易進排。籌摘實入之規。一竝革罷。法鞍駕轎馬鞍仗馬鞍寶馬鞍銀印馬鞍御服馬鞍。合六十七部。或修補或新造。所入物力。量宜磨鍊。一年都下於本寺。則諸般物種。自本寺。直給厚價。私相賣買於各該廛契。以爲隨入取用之地。而如有勒買外上。侵漁貽弊之端。則這這摘發。郞廳草記重勘。下吏及匠手。移法曹刑配之意。成節目揭諸壁上。物種則內寺旣無庫舍。留置外寺。使工房郞廳。主管其出入監造則。事體所在。不可付諸外寺。令內乘擧行。似甚便當。物力多小。今方往復戶曹。酌定磨鍊後。更爲草記之意。敢啓。答曰。知道。鞍子數至六十七部之多。及今變通之時。其中不緊名色新出名色釐正。在所不已。數爻及不緊新出名色。一一區別。別單書入。雖以造備之式言之。觀其用處之緊慢。定爲修改之遲速。未爲不可。而草記中。亦無論列。此亦更爲詳悉條陳。俾無法久生弊之嘆。所入物種。毋論某某種。取用市廛。則從中作奸。必復如前。此亦深加量度。自本寺。可以措備者勿侵市廛。可也。
정조 5년
徐有防。以弘文館言啓曰。本館上番闕直。事甚未安。校理洪秉聖。旣有只推之命。更爲牌招入直。何如。傳曰。允。
정조 5년
趙時偉。以兵曹言啓曰。卽接守門將廳牒報。則守門將朴爾章。呈辭下鄕。過限未上來云。依法典改差。何如。傳曰。允。
정조 5년
正言沈商賢所啓。大司諫林蓍喆。以臣才識魯莽言議巽軟。淸朝耳目之任。豈有一分勘承之望。而昨日召牌適下於賓對有命之後。揆以義分。不敢違傲。他不暇顧。章皇出肅。及登筵席。以僚臺之在外。將仰請下諭。而未及周旋於筵罷之前。臨退進前。致有承宣請推之擧。擧措之顚錯。臺體之乖損。莫非臣昏謬不審之致。其何敢一刻晏然於臺次乎。引嫌而退。雖違格例。只緣生疎。不可以此。輕遞言官。請大司諫林蓍喆出仕。答曰。依啓。
정조 5년
領議政徐命善箚曰。伏以臣。伏見傳敎下者。以諡狀之誤書欠敬有禮曹判書奉常正。罷職之命。臣於是竊不勝驚悚隕越之至。夫諡號署經。法意甚嚴。必須遍歷諸司。看詳狀本。審知一字之無誤。然後始許入啓者。蓋出朝家重節惠之義。而臣於賓對進詣之路。忙急間坐。草率了當。許多諡狀。未暇盡閟。致有此大段不察之失。其所以孤負署經之意者。又孰甚焉。當初照訖。雖有所司。畢竟磨勘。實屬政府。同罪異罰。豈臣心之所安。玆切獨逭之愧。敢暴自訟之忱。伏乞聖明。亟降威命。重勘臣昏謬之辜焉。臣於諡望。又有所不能照管者。贈判書李孟專諡號末望。卽仁顯王后徽號。而因郞僚所報。始乃覺悟。贈判書金雲澤諡號副望。與國系十一世諱同字。故曾於故相臣宋寅明之諡。始命而旋改。此則臣嘗聞知。而祗緣臣精神索漠。未及釐正於赴衙之時。臣之隨處做錯。方竢嚴譴之遄下。而兩臣諡號。竝令本館。更爲議定。有不容已也。取進止。答曰。省箚具悉卿懇。兩臣諡望之一以諱字擬入。一以徽號字擬入。以至受點之境。當初館官之䑃不照察。奚止疎漏而已。事未前有。合施重譴。參坐館官一倂削去仕版。以尊事面。原望筒。令政院取來。斯速洗草。至若卿之辭避。大是意外。雖非造公之時急。豈必替行庶司之職。安心勿辭焉。仍傳曰。此批答。遣史官。傳諭于領議政。
정조 5년
辛丑十一月二十一日辰時。上御誠正閣。同副承旨入侍時。同副承旨趙尙鎭。假注書李魯春。記注官張顯慶。記事官金鳳顯。以次進伏訖。上曰。兵曹參判。方在直中。命入侍。賤臣承命出。與兵曹參判鄭昌聖。偕入。上曰。卿所編輯冊子。當通爲幾卷乎。昌聖曰。當幾爲四卷矣。上曰。政院日記。竝已考出耶。昌聖曰。撮其要語。抄出緊關。甚難矣。上曰。傳敎竝一一收錄。御製亦逐條編次。可也。昌聖曰。依寶鑑例。間一字書之矣。上曰。逐年條次第訖工後。隨卽送于內閣。可也。命先退。昌聖退出。尙鎭曰。洪忠水使南憲喆。營將投印事申飭。擧行形止。俄纔到院矣。諸道監兵營。擧皆修啓以聞。而該水營。不過三四日程。則今始修啓者。極爲稽忽。揆以事體。固已駭然。況狀聞與啓本。體段各異。而以啓本修上者。尤違格例。以此以彼。不可無警。原啓本。還爲下送。使之改修整上送。該水使。從重推考。何如。上曰。依爲之。出擧條命退。諸臣以次退出。
정조 5년
辛丑十一月二十一日巳時。上御誠正閣。左承旨入侍時。左承旨徐有防。記事官趙興鎭金鳳顯。別兼春秋鄭東浚。以此進伏訖。上曰。右承旨。左副承旨。右副承旨入侍。賤臣承命出。與右承旨趙時偉。左副承旨金宇鎭。同副承旨徐鼎修。偕入進伏。上曰。辛巳癸未甲申。三年日記。盡數持入。賤臣。承命出持入。上謂鼎修曰。承旨在刑議時。連爲開坐乎。鼎修曰。逐日開坐矣。上曰。本曹無滯囚乎。鼎修曰。姑無滯囚矣。上曰。領相箚子見之乎。時偉曰。見之矣。上曰。今日玉堂事。誠極非矣。宇鎭曰。玉堂做錯。極爲駭然矣。上曰。近日玉堂。專不知館規。每每如此。極可悶也。上曰。金載瓚能盡誦耶。有防曰。頃承嚴敎之後。閉門勤讀。今已突誦云矣。命書榻敎曰。副司果金載瓚。還付別兼春秋。牌招察任。命鼎修書司僕莫記批答訖。上曰。適有日記考閱處。欲使承旨等分考矣。日已暮矣。姑爲退出。承史以次退出。
정조 5년
行都承旨嚴璹藥院進。左承旨徐有防坐。右承旨趙時偉坐。左副承旨金宇鎭坐直。右副承旨徐鼎修坐。同副承旨趙尙鎭坐直。注書趙興鎭仕直李祖承病。假注書李魯春藥院直。事變假注書李敏采仕。
정조 5년
傳于徐有防曰。試所承旨。與試官入侍。
정조 5년
徐鼎修啓曰。卽者義禁府都事來言。領議政徐命善。今方待命於金吾門外云。係是大臣去就。敢啓。答曰。知道。
정조 5년
傳于徐鼎修曰。司僕寺工房郞廳及內乘竝汰去後拿處。其代。令該曹。口傳差出。內外寺馬鞍擧行書吏。一竝令攸司科治。
정조 5년
傳于徐有防曰。不當稟而替稟。入稟承旨。從重推考。
정조 5년
以禁府時囚罪人魚用元等原情供辭。傳于金宇鎭曰。此供辭乎。事之無嚴。莫此爲甚。再昨與昨日。招致渠輩。以提調則業已自本寺擔當之意草記。今則惟於造物之際。依武庫尙方例爲之。然後可無弊復如前之歎。汝輩以此意。出傳本寺官吏等處。莫敢有容喙之事云云。此乃期於無犯之意。而渠輩。初不分明出傳之故。些少節目間措置。胡大事也。屢次判付。竟歸空言。一則渠輩之罪。二則渠輩之罪。嚴問之下。安敢如是粧撰乎。內乘處。以不能分明傳命之罪。更爲發問目。捧草供以聞渠輩若有一分嚴畏之心。特敎不但如許。本寺旣請擔當之後。如干物種區處。終不齊進面請。致使王言。歸於無實。此乃提調則遵行朝令。而寺屬則拒逆朝令也。論厥罪犯。合置重律。卽以此意。添問目取招。
정조 5년
有政。吏批。行判書李衍祥陳疏入啓。參判金文淳牌不進。參議沈念祖進。承旨趙尙鎭進。吏批啓曰。判書李衍祥陳疏入啓。參判金文淳牌不進。小臣獨政未安。何以爲之。敢稟。傳曰。只出緊任。以宋翼洙爲司僕寺僉正。韓重裕爲司僕寺判官。
정조 5년
兵批。判書李性源病。參判鄭昌聖病。參議尹冕東病。參知沈有鎭入直進。承旨趙尙鎭進。兵批無政事。
정조 5년
吏曹口傳政事。以鄭致綏。爲司僕寺主簿。
정조 5년
趙尙鎭啓曰。卽者議政府錄事來言。領議政徐命善。嚴敎之下。萬萬震懍走伏金吾門外。恭俟鈇鉞之誅云。仍納命召。何以爲之。敢稟。傳曰。予本樣不嫺俗。專昧時措。早知本事究竟之如許。縱令有廢市撤廛之擧。豈或生意容喙於矯革二字乎。徑情一言。妄不自揆。救瘼而增其瘼。恤民而病吾民。其爲沒實失信。孰有大於是也。予誠瞠然。左右顧而祗覺騂顔汗背。在卿何有。在卿何有。安心勿待命事。遣史官傳諭。仍傳命召。
정조 5년
傳于趙尙鎭曰。當該承傳色。拿處。
정조 5년
趙尙鎭啓曰。卽者義禁府都事來言。領議政徐命善。今方仍留待命於金吾門外云。係是大臣去就。敢啓。傳曰。知道。
정조 5년
傳于趙尙鎭曰。日寒如此。宮墻內外把守軍兵。纔令宣傳官。勞問饋粥。而囹圄滯囚。不可不念。該房承旨。取來囚徒。輕囚放釋後以聞。其中司僕主簿及下吏等。捧供後保放。內乘。仍囚事分付。
정조 5년
趙尙鎭啓曰。卽者議政府錄事來言。領議政徐命善。昏謬荒錯。自陷大戾。卽又伏奉傳敎。震剝罔措。求死不得。仍爲胥命於金吾門外。唯俊誅殛之典云。仍納命召。何以爲之。敢稟。傳曰。何有於卿。何有於卿。卿之辭過矣。然卿必欲聞予蘊中之說乎。信爾君臣之間。貴相無隱。況在予若卿之際。烏可無一言。目今具僚之弊風痼習。殆成難醫者。一則彌縫。二則周章。掃是革是之責。望在承弼之地。奈之何近日事有反是之嘆也。予所竊爲卿嘅咄。政在是耳。卿旣勉回初志。請自該寺擔着。凡係救瘼而便民。寧容有名無實。且念卿大官也。自大官視之。曰該寺。曰列廛。均是卿度內事也。豈有彼我厚薄之殊耶。然而必委廛人而徵出。固拒寺屬之主管。予恐外人之不識卿本心者。或以卿有偏係之病云爾。抑予又莫曉者。昨下定式之敎。果有窒礙之端。爭之難之。卒歸爛漫。實合吁咈之義。而一啓二啓。無甚別白。事雖將順。弊乃因仍。此則又關國體也。朝筵云云。諒非獲已。玆布至意。更冀安心。申複之諭。丁寧而聽。勿待命。仍受命召事。遣史官傳諭。傳曰。見今風寒。挽近所無。調將之餘。恐有觸冒之慮。夜深前。還第之意。一體傳諭。
정조 5년
又啓曰。臣依下敎。取考禁府囚徒。則時囚中金海前府伎孫相龍。推官時。不善論報罪。奉常寺主簿李顯采。進上陪進遲滯罪。係是輕囚。竝放送。梨津前萬戶廉天培。事係擅分䢷移。故仍囚。典獄署都囚徒。御寶僞造罪人六名。傳敎罪人二名。殺獄罪人十五名。結案罪人四名。關文僞造罪人一名。紅牌僞造罪人一名。印信僞造罪人二名。偸竊罪人三名。御寶干連罪人三名。印信干連罪人六名。俱係重囚。竝爲仍囚。輕囚罪人三名內。金重瑞段。以江界貿銅蔘價畢納間囚禁。李漢起金文甲段。或刀刺人物。或驅打人物。辜限間竝囚禁。姑不擧論。其外漢城府囚禁西部書員洪德裕。任掌林億萬二名段。俱是輕囚。卽令放送之意。敢啓。答曰。知道。
정조 5년
趙時偉。以御榮廳言啓曰。本廳前軍色從事官金載瓚。旣已敍用。仍爲差下。使之察任。何如。傳曰。允。
정조 5년
趙尙鎭。以義禁府言啓曰。日寒如此。囹圄滯囚。不可不念司僕主簿。捧供後保放事。命下矣。時囚罪人魚用元。旣已捧供。依下敎保放之意。敢啓。傳曰。知道。
정조 5년
又以兵曹言啓曰。五衛將吳載重。身病沈重。勢難供職。呈狀乞遞。宿衛輪番之任。不宜暫曠。今姑改差。何如。傳曰。允。
정조 5년
刑曹啓目。司僕內寺書吏徐時哲等。原情云云。平問之下。有難吐實。待用刑。嚴訊得情。何如。判付啓。渠輩。有罔赦之罪是如乎。昨已爲慮。渠輩必有從重售奸之事。招致內乘嚴明下敎是隱。則當其磨鍊之際。十分操心。從實告課爲可是去乙。不惟不然。新反寺中。可覓諸種及所儲物件。一竝欺隱。今以馬皮外。無辦得之路是如。納招者。尤極獰頑。旣有可覓之種。又有所儲之物兺喩除良。或取用於軍門。或別貿於燕市。或卜定於外邑。凡可以策應之道。不一而足是隱則。嚴問之下。幺麽蟻蝨之徒。安敢如是遊辭。此輩嚴加勘斷然後。實合敬禮大臣之義是置。大臣必不知差備傳敎之故。有如許草記。此亦非渠輩之重罪乎。所謂韓泳秀段。卿其往復大臣更良。嚴覈重勘。以安大臣之心。徐時哲段。別無更問之端是隱乃。旣是該掌。待決末決處爲旀。其餘各人等。分揀放送爲良如敎。
정조 5년
辛丑十一月二十二日辰時。上御誠正閣。抄啓文臣製述入侍時。前提學李徽之。前直提學鄭民始徐浩修。一直提學沈念祖。二直提學鄭志儉。前直閣金宇鎭。檢校直閣徐鼎修。左承旨徐有防。右承旨趙時偉。同副承旨趙尙鎭。記事官趙興鎭金鳳顯。記注官張顯慶。以次進伏訖。徽之曰。近日冬沍甚劇。此時聖體。若何。上曰。一樣矣。徽之曰。王大妃殿氣候。若何。上曰。一樣矣。徽之曰。惠慶宮氣候。何如。上曰。一樣矣。徽之曰。感候平復後。寢睡水剌之節。何如。上曰。如常矣。徽之曰。不勝欣忭矣。抄啓文臣。行四拜禮後。上命懸題。仍命書寫招入。使之分坐製進之意。分付。上曰。領相事。誠慨然矣。司僕御乘馬鞍所入。戶曹知委於各廛。各樣物種。使之貿納。故毋論本寺與該曹。吏隷。自下操縱點退㓎漁之弊。不勝支當。向者市民詢瘼之際。旣已聞知。果以救弊之意。有所下敎矣。領相之意。馬鞍所入各種。使本曹貿易輸送。此則事面苟且。亦非下敎之本意。故有所傳敎矣。領相不知處分定式之本意。如是持難。至於陳箚。極爲慨然矣。仍命書榻敎曰。司僕官員。一倂汰去。今日政差出。又命書傳敎曰。政官牌招開政。上曰。日寒甚酷。抄啓文臣。出坐於閤門外司謁房。製進。可也。徽之曰。臣以先祖諡號事。每欲仰陳。而事在久遠。惶悚未果。今因言端。敢此仰達矣。臣九世祖密城君琛。卽世宗大王第十三子也。歷事五朝。再參勳籍。在成宗朝。已受章孝之諡。逮我元宗大王追崇之後。徽號有章孝二字。爲子孫者。宜卽登聞改諡。而事係數百年。未遑釐改矣。近伏聞故判書朴師益。初受章孝之諡。其家晩後覺其未安。上聞改諡。此固是追崇以後之事。而揆以分義。雖受諡於追崇之前。亦何敢自安乎。旣有前例。特令本館。改賜臣先祖諡號。恐合事宜。而極涉惶悶。冒死煩達矣。上曰。依爲之。上曰。卿等亦爲小退。可也。諸臣。以次退出。
정조 5년
行都承旨嚴璹藥院進。左承旨徐有防坐直。右承旨趙時偉坐。左副承旨金宇鎭坐。右副承旨徐鼎修病。同副承旨趙尙鎭坐直。注書趙興鎭仕李祖承病。假注書李魯春藥院直。事變假注書李敏采仕。
정조 5년
傳于趙時偉曰。中官金相澤鄭國允。竝拿處。
정조 5년
傳于徐有防曰。坐直承旨。與一直提學入侍。
정조 5년
趙時偉。以訓鍊都監言啓曰。依傳敎。字內宮墻內外把守軍兵等處。設粥分饋之意。敢啓。答曰。知道。
정조 5년
又以義禁府言啓曰。因政院啓辭。時囚罪人孫相龍李顯采等。係是輕囚。竝放送。廉天培。事係擅分那移。仍囚事。知道啓下矣。李顯采。卽爲放送。孫相龍前以他罪。徒三年定配於平安道博川郡。仍前罪目。還發配所。而依例發遣府書吏。押送。廉天培。仍囚之意。敢啓。傳曰。知道。廉天培考律勘放後。草記。
정조 5년
辛丑十一月二十三日午時。上御誠正閣。禮房承旨。與前一直提學入侍時。前一直提學鄭民始。左承旨徐有防。假注書李魯春。記事官金鳳顯。別兼春秋金載瓚。以次進伏訖。上曰。昨日承宣之繳還請對。殆同戲劇。司僕寺擧行。已極無據。而喉院職在惟允。事極乖當。甚可駭矣。有防曰。臣不在院。未及與聞。而屢次繳還。似涉猥越矣。民始曰。本寺草記事。相臣亦非有他意而然也。上曰。本寺之無他物種。而只有馬皮一張云者。是豈成說乎。招致內乘。屢次傳敎。而若是稽忽。何其無實之甚也。民始曰。此則內乘輩。不傳下敎於提調而然矣。上曰。自本寺。改造修補之際。凡諸物種或取用於軍門。或卜定於外方。何所不可而終不肯參酌便宜。畫定節目者。抑何意也。此果胡大事。而相臣至以去就爲言乎。是不過節目間擧行之事。而屢勤飭敎。慢不擧行。領相事。不料如是其泛忽也。昨夜爲悶。其待命有所宣諭。而予深庸慨然。此相臣。猶如此。他尙何說。內乘之厭憚。書吏之規避。予豈不知。誠以弊不可不釐革。事不可不修整故也。其中不緊名色及新出名色。豈無可以區別裁處者。而本寺草記。全不成樣。此其可任之而已乎。又況昨日承宣之繳還。尤可怪矣。承傳色之往復。不啻屢次。終至於請對守閤。此何等事體也。嫺俗與入彀。義意一般。有甚輕重。而或爲繳還。或爲頒布。何也。民始曰。領相。以幺麽事。始焉執滯。終焉稽忽。致勤聖敎。此實天奪其魄矣。上曰。諸承宣。何不參量審愼。而齊聲繳還。終無異同之論耶。是豈不可聞之敎。而乃如是也。有防曰。二字下敎。恐不可不一次繳還。而至於屢次。則極爲猥屑矣。且其中。又有難安之敎。而未能。竝爲提稟。是亦不審之致也。上曰。近聞市民貢人輩。皆以度支之太節省。難以資業云。卿之取怨多矣。竊爲卿悶之。民始曰。百司擧皆關由於本曹。而本曹事。流來抛廢。自多疎漏。臣於此。不得不稍加調節。着意釐整。故難免取怨矣。欲修擧一事。則輒以爲此事將革罷。欲通變一事。則輒以爲此事將減削。臣之取怨。固不足恤。而臣若終罹罪辜。則豈不有累於爲官擇人之政乎。惟冀缷得重任。庶免罪悔矣。今番貢市民處分。咸戴若保之恩化。無復失業之怨咨。臣豈不仰體德意。而臣於典守之任。已成一部規模。今難變改矣。上曰。頃日次對。亦爲言及。而大抵。干譽。固非美事。取怨。亦非常情。這間不可無弛張之道矣。民始曰。聖敎。誠然矣。上曰。今番諡望。多至數十。古有是否。許多諡狀。何可盡爲入啓也。有防曰。館官。初不區別。渾爲入啓。朴天行。不能審愼而然矣。上曰。然矣。館官難免其責矣。命退。諸臣以次退出。
정조 5년
辛丑十一月二十三日申時。上御誠正閣。坐直承旨。一直提學同爲入侍時。一直提學沈念祖。左承旨徐有防。假注書李魯春。記注官張顯慶。記事官金鳳顯。以次進伏訖。上曰。鄭昌聖。編輯極爲詳備。此人於編摩之工。頗甚鍊熟矣。念祖曰。其所裒輯。極有條理矣。上曰。近日閭巷間士子輩。年老而家貧廢擧。而居閒者。或有多聞而博識者乎。念祖曰。或有其人矣。上曰。學優而旣廢擧業。家窮而不出仕路。則彼必平居而無所猷爲。貧窶而無以資生。俾之博考經史。採摭聞見。作爲新般文字。以成一秩冊子則好矣。中國書生。亦有多成冊子。至爲賣買資生者矣。念祖曰。或給以筆札。或周以廩料。多聚博洽之士。畀以編摩之工。則在朝家。不啻爲右文之一端。在布衣。亦與有榮焉。其必樂爲之矣。上曰。注書。卽予同庚之臣也。爲人甚平順矣。承旨其知之乎。有防曰。然矣。上曰。爾在起居之任。雖職事鞅掌。亦不可抛廢讀業。果能餘暇讀書否。賤臣對曰。隨隙看讀。而未能專一矣。念祖曰。臣方待罪銓曹。而以曺允亨承傳事。有所仰稟者。夏間允亨之除拜淸道時。臣伏承旣經郡守。當擬牧使之敎。而近聞政格。未得赴任。則例不得備擬準職之望云。何以爲之乎。上曰。備擬。可也。出擧條上曰。此乃己丑年堂后日記也。自正月以後。凡殿座動駕展拜時。侍坐及所下傳敎中。可考者。竝一一採摭。次第編錄。可也。念祖有防。取日記考出訖。命退。諸臣以次退出。
정조 5년
行都承旨嚴璹藥院進。左承旨金宇鎭坐。右承旨李世奭坐。左副承旨徐鼎修坐。右副承旨趙尙鎭坐直。同副承旨鄭志儉坐。注書趙興鎭仕李祖承病。假注書李魯春藥院直。事變假注書李敏采仕。
정조 5년
金宇鎭啓曰。副校理尹東晩。自鄕上來云。卽爲牌招入直。何如。傳曰。允。
정조 5년
傳于趙尙鎭曰。右承旨見有實𧏮。左承旨聞有親病。竝許遞。前望單子入之。
정조 5년
以中官劉仁默。拿處傳旨。傳于鄭志儉曰。分揀。
정조 5년
吏曹口傳政事。以曺喜有。爲掌樂院主簿。
정조 5년
備忘記。不過重其事之意也。亦已有曰不察之責。豈可與館寺比乎。前判書鄭尙淳敍用。兼帶竝仍任。
정조 5년
傳于金宇鎭曰。時囚罪人金相澤。放送。
정조 5년
金宇鎭啓曰。明日次對。兩司當爲進參。除在外疏批未下外。呈告人員。竝待開門牌招。何如。傳曰。允。